### Beslutningstema

I denne sag indstiller Beredskabskommissionen, at ændringer i Risikobaseret Dimensionering godkendes. Ændringsforslaget handler om udskiftning af køretøjer ved brandværnene på Rømø og i Aabenraa.

### Sagsfremstilling

Brand og Redning [adresse] har udarbejdet forslag til justering på baggrund af et forslag fra Bestyrelsen ved Aabenraa Frivillige Brandværn om at lave en ændring i deres køretøjssammensætning, samt på baggrund af dialog med Rømø Frivillige Brandværn med baggrund i ændringen fra 1+5 til 1+3 station, som blev godkendt i gældende Risikobaseret Dimensionering.

Ændringsforslaget berører alene dimensioneringens kapitel 3.3.4 (bilag 2), der indeholder tabel over køretøjer, samt beskrivelse af køretøjstyper. Forslaget indarbejder endvidere mindre redaktionelle ændringer i tabellen, således at den er overensstemmelse med den eksisterende vognpark efter køretøjsudskiftninger.

For Rømø Frivillige Brandværn er der tale om ændringen af udskiftningen af en Naturbrandstankvogn under 3500kg til en Naturbrandstender (under 3500kg). Ændringen tager højde for den reducerede bemanding og behovet for tilstrækkelig indsatskapacitet ved naturbrande samt vandforsyning.

For Aabenraa Frivillige Brandværn er der tale om ændringen udfasningen/udskiftning af en tankvogn og udskiftning pionervogn til en containertrækker med kran samt veksellad oppakket med tung redning. Dette kombineret med klimapumperne, der i dag står på en trailer. Ændringen muliggøres idet Aabenraa Frivillige Brandværn har en tanksprøjte, og dermed har samme indsatskapacitet som Haderslev, samt nære brandstationer i [adresse], Rødekro og [adresse], der kan assistere med vandtankvogne.

Justeringsforslaget har været til høring hos Rømø Frivillige Brandværn og Aabenraa Frivillige Brandværn. Begge har afgivet positive høringssvar. Der er foretaget mindre tekstmæssige justeringer, som fremgår af den endelige version af justeringsforslaget. Justeringsforslaget har været i høring hos Beredskabsstyrelsen. Beredskabsstyrelsens høringssvar har ikke givet anledning til ændringer i justeringsforslaget. Den Risikobaserede Dimensionering er således sammenskrevet og kan læses samlet i bilag 1.

Beredskabskommissionen har ved sit møde den 27. september 2023 besluttet at sende justeringsforslaget til kommunalbestyrelserne i Haderslev, Tønder og Aabenraa, der endeligt skal godkende den risikobaserede dimensionering.

### Lovgrundlag

Bekendtgørelse nr. 1085 af 25/10/2019 om risikobaseret dimensionering af det kommunale redningsberedskab.

### Kommunaldirektøren indstiller,

|  |  |
| --- | --- |
| at | justering af Risikobaseret Dimensionering for Brand og Redning [adresse] godkendes, og |
| at | indstillingen videresendes til Kommunalbestyrelsen. |

Beslutning fra Økonomiudvalget, 12. oktober 2023, pkt. 6:

Indstillingen anbefales.

Bøje Kjeldsen deltog ikke i mødet.

### Beslutning

Indstillingen godkendt.